Decizia vine în contextul în care Karine Jean-Pierre, secretarul de presă al Casei Albe, a anunţat că premierul Israelului, Benjamin Netanyahu, a revenit asupra deciziei sale şi a fost de acord ca întâlnirea să fie reprogramată, potrivit actualitate.org.
,,Lucrăm acum cu ei pentru a găsi o dată convenabilă care, în mod evident, va funcţiona pentru ambele părţi", a spus ea, potrivit The Guardian.
După ce rezoluţia privind încetarea focului din Fâşia Gaza a fost adoptată, biroul lui Netanyahu a anulat vizita delegaţiei israeliene care era programată la Washington. Scopul întâlnirii prevedea o serie de discuţii despre operaţiunea militară planificată de Israel împotriva oraşului Rafah din sudul Fâşiei Gaza, căreia SUA i se opun, relevă sursa citată.
În ciuda adoptării rezoluţiei, bombardamentele şi luptele au continuat joi în Gaza, ţintele principale fiind unităţile medicale.
La începutul lunii martie, Benjamin Netanyahu a declarat că ofensiva armatei israeliene va continua inclusiv în oraşul Rafah, considerat ultimul spaţiu relativ sigur pentru refugiaţi.
Netanyahu a fost criticat aspru pe plan intern pentru modul în care a gestionat relaţiile cu cel mai important aliat militar şi diplomatic al Israelului, care a ajuns la un punct culminant după votul de luni din Consiliul de Securitate.
Biden l-a avertizat pe Netanyahu că o operațiune militară israeliană la Rafah ar agrava situația din Gaza
Președintele american Joe Biden l-a avertizat, luni, pe premierul israelian Benjamin Netanyahu că o operațiune militară israeliană la Rafah ar acutiza problemele în Gaza, potrivit jurnalul.ro.
Cei doi au convenit ca delegații ale SUA și Israelului să se întâlnească la Washington, a anunțat Casa Albă.
Consilierul pe probleme de securitate națională al Casei Albe, Jake Sullivan, a declarat că cele două țări, SUA și Israel, vor avea o discuție cuprinzătoare despre calea de urmat în Gaza, unde o criză umanitară face ravagii după mai multe luni de lupte, relatează Reuters.
Întâlnirea ar putea avea loc săptămâna aceasta sau săptămâna viitoare, a declarat Sullivan, și nicio operațiune în Rafah nu va avea loc înainte de discuții.
O criză umanitară s-ar adânci dacă Israelul ar continua cu o ofensivă în Rafah, a spus Sullivan, rezumând mesajul lui Biden către Netanyahu.